SKRIFTLIG FORESPØRGSEL E-3996/00

af Helmuth Markov (GUE/NGL) til Kommissionen

(21. december 2000)

Om: Uensartede medlemsbidrag fra de regionale industri- og handelskamre i Tyskland

1. Har Kommissionen kendskab til, at de over 80 industri- og handelskamre (IHK) i Tyskland, som alle er sluttet sammen under den Deutscher Industrie- und Handelstag (DIHT) forlanger bidrag af forskellig størrelse fra deres tilsluttede virksomheder?

2. Ved Kommissionen endvidere, at disse forskelle udgør op til 300 %?

3. Er Kommissionen ligeledes som jeg af den opfattelse, at der er tale om konkurrence- eller kartelretlige bestemmelser?

4. Mener Kommissionen, at det med hensyn til de store forskelle i bidragene er nødvendigt at skride til handling?

5. Med skrivelse af 11. april 2000 anmodede Verbandes innovativer Kfz-Unternehmer und Handelsvertreter e.V. (VIKH) at få udstedt en enkeltfritagelse henholdsvis en negativattest til anvendelsen af IHK-medlemsbidrag af forskellig størrelse. Af hvilke årsager nægter eller forsinker Kommissionen udleveringen af papirerne, eller hvorfor er dette endnu ikke sket?

Svar afgivet på Kommissionens vegne af Mario Monti

(28. marts 2001)

Kommissionen har allerede flere gange behandlet spørgsmål om obligatorisk medlemskab af forskellige industri- og handelskamre (Industrie- und Handelsskammern IHK) og forskellene i deres medlemsbidrag. EF-traktatens konkurrenceregler vedrører primært virksomheders eller koncerners adfærd. Dette underbygges af, at de pågældende traktatbestemmelser finder anvendelse i situationer med konkurrencebegrænsninger, der skyldes aftaler eller samordnet praksis mellem virksomheder, vedtagelser inden for sammenslutninger af virksomheder eller en virksomheds misbrug af dominerende stilling. Desuden kan EF's konkurrenceregler kun anvendes, når der er tale om betydelige virkninger for handelen mellem medlemsstaterne.

I Tyskland findes der lovgivning om obligatorisk medlemskab af et industri- og handelskammer og principperne for opkrævning af det pågældende medlemsbidrag. Medlemsbidragets størrelse fastlægges inden for disse lovgivningsrammer. For så vidt som der er forskel på bidragenes størrelse alt efter, hvilket industri- og handelskammer det drejer sig om, skyldes disse forskelle hverken aftaler eller samordnet praksis mellem virksomheder eller vedtagelser inden for en sammenslutning af virksomheder, der består af industri- og handelskamre. Misbrug af dominerende stilling er automatisk udelukket, da industri- og handelskamre ikke betragtes som virksomheder i forbindelse med EF's konkurrenceregler.

Allerede den 2. maj 2000 svarede Kommissionen på brevet fra VIHK (Verband der innovativen Kfz-Unternehmer und Handelsvertreter e.V sammenslutning af innovative virksomheder og repræsentanter på motorkøretøjsområdet). Hvad angår dette brevs indhold er der ikke tale om, at Kommissionen behandler en ansøgning om negativattest eller fritagelse. Kun industri- og handelskamrene har ret til at indgive en sådan ansøgning, men det har de ikke gjort. Desuden ville en ansøgning hverken være nødvendig eller hensigtsmæssig på grund af de ovenfor nævnte lovgivningsforhold. Følgelig er Kommissionen ikke i besiddelse af dokumenter, hvis udlevering den kan nægte eller forsinke.